1(Are 'uri i Jesus xu bij jun chic tijojbal tzij chique, xu bij:) —I 'atbal tzij aj chicaj co'on pacha jun rajaw ticon chi que u tzucuj rajchaquib quiqui mol ni u wach i úva. Ire we' xa 'ec, que u tzucuj u mocom. 2Xu rik u mocom y xu bij chique chi are jun sak pwak i cajil re jun 'ij. Te'uri xe u tak bi pa chac pa rulew. 3Xo'on panok, colo a las nuéve re i ra'anbal 'ij, xa 'e pa q'uebal. Xe u rika juban achiab n-ta quiqui 'ano. 4Xu bij chique: "We quiwaj i chac, jix pa wulew, je i molo in cosech; y yin quin toj na pacha ca majaw chiwe," xu bij chique. Ique xe 'ec. 5Xak queje xo'on pa'ij, xak queje xo'on a las tres re u kajbal 'ij. 6Xak queje tan chic xo'ono are xkaj i 'ij, colo a las cínco: xa 'e pa q'uebal, xe u rika juban achiab n-ta quiqui 'ano. Y xu bij chique: "¿Wach qui 'olba yix chi, jun 'ij? ¿N-ta ba i chac-i?" co'ono. 7Y xqui bij ique che: "Mi jun u sujum chac chake," xe cha che. "Jix pa wulew," xu bij i achi, "je i molo in cosech; yin quin toj na pacha ca majaw chiwe," xu bij chique. 8Are ya xoc a'ab, i rajaw i chac xu bij che i uc'awnak i mocom: "Che a siq'uij i ajchaquib y che a tojo. Nabe che a tojo bi ni'pa i xe c'un q'uisbal-re. Are i je ocnak nabe, q'uisbal-re che a tojo bic," xu bij che. 9Xe'elok chi are i xe oc a las cínco re i kajbal 'ij, xya' bi jun sak pwak chique. 10Are i je ocnak nabe, quiqui bij ique mas nim ni quiqui ch'ac ique chiquiwach i je ocnak q'uisbal-re, quiqui bij ique. Xui-ri, xak xa jun sak pwak xya' chique chiqui jujunal. 11Are xqui chapo, xe oc chu bixquil che i rajaw i chac chi n-'us ta xo'on che i cajil. 12Xqui bij: "Are i je c'un-nak q'uisbal-re, xak jun i qui tojic xa 'an ku' yoj. Ique, xa jun 'or xe chacunic, y yoj jun 'ij entera xka ch'ij i chac, xka ch'ij i 'ij," xqui bij che i rajaw. 13Ire xu bij che i jun, "Chatape', yin n-xix in t'or taj. ¿Xataba n-xka bij ta wa, chi quix chacun jun 'ij chuwach jun sak pwak? Xka bij pues. 14Cha chapa i awajil y jat. Are i cwaj yin, quin ya na che i jun pacha i xin ya chawe yet; n-ta co'ono we xa pa q'uisbal-re xoquic. 15¿Xataba n-ta we yin che in mer, wach cwaj quin 'an che? 'Olic pues. ¿O xa ca titat a pam che, chi 'utz xin 'an yin chique i juban?" Queje ile xu bij i rajaw. 16Are que'el 'uri, ni'pa i je pa q'uisbal-re, que'elok je nabe; y xak i je nabe, que 'elok que canaj c'a pa q'uisbal-re. Queje que'el ni ile, man tupu je q'ui i je sic'tal na, ne te q'ui je chatalic —xu bij i Jesus chique. 17Xo'on panok, i Jesus ca tijin chi be cu' u tijoxelab, 'enam-que pa Jerusalen. Are 'uri xe u siq'uij i cablajuj ru', y xe u 'ijla quituquel: 18—Yix iweta'am ya xka maj bi ka be pa Jerusalen. Are coj upon chila, yin chi in Achi aj Chicaj, quin jachtaj na piqui'ab i caj'atzil i sacerdóte, piqui'ab i tijonel re i 'atbal tzij. Ique quiqui 'at na tzij pinwi y quiqui bij na chi 'o u chac quin camsaxic. 19Te'uri quin qui jach na piqui'ab i ne te aj Israel winak: ique 'ut quin qui yo'ya, quin qui ch'ay na, quin qui camsaj chuwach cruz. Xui-ri, churox 'ij, quin walijsax tan chic —xu bij i Jesus chique. 20Te'uri i qui chuch i ma Jacóbo i ma Wan, chi je u c'ojol i mam Zebedéo, xtejeb pan ru' i Jesus je rachi'il i ralab. Xuqui chuwach i Jesus, tz'onbal-re jun pawor che. 21I Jesus xu tz'onoj che: —¿Wach cawaj yet? —co'ono. I ixok xu bij: —Are at 'o chic che a 'atbal tzij, cwaj yin cha ya chique i queb wac'al-i que cubi jujun pa tak a tzal, jun pa wikabim, y jun pa moxim —xu bij i ixok che. 22—Yix n-iweta'am taj wach i qui tz'onoj —xu bij i Jesus chique—. Ni'pa i c'ax quin ic'aw na wi yin, ¿quix tiqui yix 'uri chu ch'ijic ile? Ni'pa i uyej chi quin ic'aw na wi yin, ¿quix tiqui yix che ile? —xu bij chique. —Coj tiqui'ic —xe cha. 23Are 'uri i Jesus xu bij: —Katzij, yix 'is quix ic'aw na chupam i c'ax-i, xak qui tij ni uyej pacha quin ic'aw wi yin. Xui-ri, n-ta pin'ab yin quin bij pachin ca cubi pin wikabim xak pin moxim. Xui in Kajaw 'o pu'ab; ire u yijbam chic i c'olbal-le, ire reta'am pachin que q'uiji che —xu bij i Jesus chique. 24I lajuj chic u tijoxelab, are xqui ta wach i xqui bij i je queb-le chi je catz qui cha' quib, ique xpe coywal chique. 25Are 'uri i Jesus xe u siq'uij y xu bij chique: —Yix iweta'am chi i nimak tak 'atol tzij quiqui 'an che quib pacha je cajaw i winak chi je 'o piqui'ab; i winak chi nimak qui patan que rajawin piquiwi i cach winak. 26Xui-ri; n-ix ta queje yix ile. Are i qui 'an ni yix, pachin craj que'elok nim u 'ij, cha chacun 'uri chiquij i rachi'il. 27Are pachin craj cu ya rib chu nabeal, chu 'ana 'uri che rib pacha mocom chiquij i rachi'il. 28Chu 'ana 'uri che rib pacha quin 'an yin chi in Achi aj Chicaj; in c'un-nak na, pacha mocom chiquij i winak; n-are ti ique je in mocom yin. In c'un-nak man quin ya na wib chi camic, tojbal-re i quelbal pa c'ax chique uq'uial winak —xu bij i Jesus chique. 29Xo'on chupanok, ique que tijin quelic pa tinimit Jerico, je q'ui i winak je teren chirij i Jesus. 30Chila je 'o wi queb mawach je ch'uquernak pa be. Are xqui ta chi ya quic'aw i Jesus, ique xe siq'uin chu bixquil: —¡Nim laj winak! ¡Yet chi at umuk uxiquin can i mam David, chawila to'bal ka wach! —xqui bij. 31I winak chi je teren bi chirij i Jesus xe qui yajo y xe qui 'atij. Xui-ri, ique xa xqui cowij mas u bixquil che i Jesus: —¡Nim laj winak! ¡Yet chi at umuk uxiquin can i mam David, chawila to'bal ka wach! —xe cha. 32Te'uri i Jesus xtac' canic y xe u siq'uij ru'. Xu bij chique: —¿Wach quiwaj quin 'an chiwe? —xu bij. 33Ique xqui bij che: —Nim laj winak, cakaj coj tzunic —xe cha. 34Are 'uri i Jesus c'ax xe u na'o. Xu chap qui ba'wach y juntir xe tzunic. Te'uri xak ique xe terej bi chirij i Jesus.
SAN MATÉO 20